Regeringen ønsker ikke at stå i en situation, hvor hele landet er underlagt restriktioner, blot fordi enkelte kommuner fortsat er farvet mørkerøde.

Torsdag aften mødes den faglige referencegruppe. Her skal den blandt andet regne på scenarier for regionale genåbninger. Det fortæller sundhedsminister Magnus Heunicke (S) til TV 2. Der vil konkret blive regnet på tre konkrete scenarier: Detailhandlen De ældre klasser end 0.-4., som allerede er tilbage i skole Udendørs idræt Dagen igennem har sundhedsfaglige eksperter talt for, at tallene nu er på et niveau, der gør det muligt at tale om en lokal- eller regional genåbning. Nu stemmer sundhedsministeren i og siger, at det efterhånden er vanskeligt at åbne hele landet op samtidigt: - Det vil ikke være til at bære, hvis vi skal vente på, at den sidste mørkerøde kommune får tallet ned, før vi kan åbne landet op. Der bliver vi nødt til at se mere regionalt på det, men det er ikke helt nemt. Det er noget, vi skal gå varsomt til. Det er Hjørrings borgmester Arne Boelt enig i, men ham bekendt ligger de lokale corona-smittetal i Nordjylland fornuftigt, hvorfor det måske kunne være en mulighed at begynde at se på, hvorvidt de ældste skoleelever ville kunne komme tilbage til skolerne. - Så kan man se, hvordan det går. Og trænger vi jo alle til at blive klippet. Så måske kunne der åbnes for frisører, hvis de og kunderne bliver testet hver dag, så gør man jo rigtigt meget, foreslår Hjørrings borgmester. Samfundet skal lirkes op Det er ikke første gang, at regeringen taler om regionale tiltag. Men sidst, det blev taget i brug, var det med modsat fortegn. Her måtte blandt andet detailhandlen, restauranter og fitnesscentre i en række kommuner lukke før andre. Dengang kom der flere historier frem om borgere med bopæl i de lukkede kommuner, som valgte at krydse kommunegrænser for at komme på restaurant eller lignende. Sundhedsministeren har på nuværende tidspunkt ikke svaret på, hvordan man undgår en lignende situation ved en regional genåbning, men han forsikrer om, at eksperterne har det med i overvejelserne. Den regionale genåbning vil ifølge Heunicke kunne komme på tale, så snart ekspertgruppen vurderer, at det vil være forsvarligt at gøre det. - Jeg kan godt forstå, at man - især hvis man bor et sted med lav smitte - tænker, at her kan man måske åbne op nu og her. Men man skal huske på, at virussen ikke kender til kommunegrænser. Det er Stinus Lindgreen, Det Radikale Venstres sundhedsordfører, enig i. Møde i følgegruppen fredag Sundhedsordførerne for de politiske partier er fredag indkaldt til orientering. Her vil de ifølge Magnus Heunicke blive orienteret om drøftelserne fra aftenens møde i referencegruppen. Man skal dog ikke sætte næsen op efter, at der allerede fredag vil ligge en konklusion klar. Det skyldes blandt andet, at der er brug for en længere tidsperiode fra, at 0.-4. klasse startede tilbage i skole. - Det er klart, at de kommuner med lavest incidenstal står først for. Men det er også vigtigt, hvor det ligger geografisk, og at man udvælger sektorer, så man ikke skaber en magnet for alle omegnskommuner, siger Magnus Heunicke og understreger, at regeringen nok skal tage det politiske ansvar, men at indstillingen skal komme fra eksperterne.